SKRIFTLIG FORESPØRGSEL E-0466/00

af Daniel Varela Suanzes-Carpegna (PPE-DE) til Kommissionen

(24. februar 2000)

Om: Kommissionens politik med henblik på gennemførelse af EU's budget for regnskabsåret 2000, for så vidt angår beskyttelse og fremme af mindretalssprog og regionale sprog

EU-budgetmyndighedens to parter, Parlamentet og Rådet, vedtog i EU-budgettet for 2000 at opføre bevillinger på en række poster med henblik på fremme og beskyttelse af regionale sprog og mindretalssprog.

Nærmere betegnet er der på konto B3-1003N Forberedende foranstaltninger til fremme af Fællesskabets sproglige mangfoldighed i informationssamfundet opført et beløb på i alt 2 mio. euro med det formål som led i informationssamfundet at fremme den sproglige mangfoldighed i Fællesskabet, herunder regionale sprog og mindretalssprog, samt finansiere forberedende foranstaltninger til Det Europæiske Sprogår 2001, som også skal omfatte tegnsprog.

Kommissionen bedes besvare følgende spørgsmål: Hvor stort et beløb af de 2 mio. euro vil helt konkret blive anvendt til bevarelse og beskyttelse af mindretalssprog i Fællesskabet, og hvorledes kan beløbet udspecificeres på de to ovennævnte formål?

Hvilken procedure vil blive fulgt med henblik på gennemførelse af denne budgetpost?

Fra hvornår vil der kunne forelægges konkrete projekter med henblik på ansøgning om støtte til fremme og beskyttelse af mindretalssprog?

Hvilke retningslinjer og krav skal projekterne opfylde for at komme i betragtning?

Fra hvilken dato vil de endeligt udvalgte projekter modtage EU-støtten?

Over hvilke andre poster og med hvilke beløb i EU-budgettet for 2000 vil der i øvrigt blive ydet støtte til fremme og beskyttelse af regionale sprog og mindretalssprog, og hvorledes kan disse beløb udspecificeres?

Svar afgivet på Kommissionens vegne af Viviane Reding

(19. april 2000)

Budgetpost B-1003 Forberedende foranstaltninger til fremme af Fællesskabets sproglige mangfoldighed i informationssamfundet er i henhold til anmærkningerne til budgettet øremærket til at fremme den sproglige mangfoldighed i Fællesskabet, herunder regionale sprog og mindretalssprog. Formålet er ligeledes at dække finansiering af de forberedende foranstaltninger til Det Europæiske Sprogår (AEL).

Det beløb, som Kommissionen oprindelig havde anmodet om til forberedelserne af AEL, androg 4 M. Kommissionen forestiller sig derfor at bruge alle de 2 M, som blev det endelige beløb, til de forberedende aktiviteter til AEL.

Med det begrænsede budget for 2000 kan man kun afholde de mest presserende udgifter, som ikke kan overføres til 2001. Der er især tale om informationskampagnen og lanceringsinitiativer. Disse aktiviteter bliver finansieret efter en indkaldelse af bud for dette marked og på grundlag af forslag fra de medlemsstater, som afholder begivenhederne. Kommissionen har altid understreget, at en stor del af aktiviteterne i løbet af AEL bliver neutrale, for så vidt angår målsprog. Alle målsprog, der er defineret i afgørelsen, vil der dog blive omfattet.

Kommissionen vil offentliggøre en indkaldelse af forslag i løbet af efteråret for at få fastlagt, hvilke projekter der vil blive ydet støtte til over 2001-budgettet. Indkaldelsen er under udarbejdelse. De tilbudsgivere, hvis projekter udvælges, vil få meddelelse herom efter udvælgelses- og finansieringsproceduren. Der vil i påkommende tilfælde blive iværksat endnu en indkaldelse i 2001.

For så vidt angår den sproglige mangfoldighed i informationssamfundet, planlægger Kommissionen inden udgangen af april 2000 at offentliggøre en indkaldelse af forslag til foranstaltninger til forberedelse af den fælles opfølgning på programmerne MLIS (det flersprogede informationssamfund) og INFO 2000. Disse aktioner kan i princippet omfatte alle sprog, herunder regionale sprog og mindretalssprog, når dette er relevant for målet for den foreslåede foranstaltning og for selve indkaldelsen.